Návrh
na zabezpečenie realizácie daru vlády Čínskej ľudovej republiky vláde Slovenskej republiky

V dňoch 3. až 11. 1. 2003 uskutočnil prezident Slovenskej republiky Rudolf Schuster oficiálnu návštevu Čínskej ľudovej republiky. Počas návštevy prezident Čínskej ľudovej republiky Jiang Zemin v mene vlády Čínskej ľudovej republiky daroval vláde Slovenskej republiky premiestniteľný inšpekčný systém THSCAN, ktorým potvrdil kvalitu bilaterálnych vzťahov. 

Slovenská republika je prvou a zatiaľ jedinou krajinou, ktorej Čínska ľudová republika darovala najnovšiu techniku chránenú čínskym patentom. 

Čínska strana bude považovať kladnú odpoveď ministra financií SR na list mimoriadneho a splnomocneného veľvyslanca Čínskej ľudovej republiky v Slovenskej republike o realizácii daru vlády Čínskej ľudovej republiky vláde Slovenskej republiky za zmluvu medzi oboma vládami o prijatí daru, na základe ktorej dar zrealizuje. Neoficiálny preklad listu mimoriadneho a splnomocneného veľvyslanca Čínskej ľudovej republiky v Slovenskej republike je uvedený v prílohe č. 1.

I. Opis daru

Predmetom daru je premiestniteľný röntgenový inšpekčný systém THSCAN MB 1215 HS v hodnote 2,8 mil. USD. Osvedčil sa ako vysoko efektívne riešenie na kontrolu bežných nákladov v kamiónoch, lodných kontajneroch, kontajneroch umiestnených na ťahačoch, nákladných vozidlách a v dodávkových vozidlách. Systém poskytuje vizuálny prístup do všetkých častí prehliadaného vozidla, a to aj do motora, podvozku a nádrže paliva. Tým je schopný zistiť pašovaný tovar vo vnútri kamióna alebo kontajnera rýchlo a bezpečne. THSCAN MB 1215 HS má všetky potrebné podsystémy, ktoré poskytujú vysokú výkonnosť, pohodlnú a bezpečnú obsluhu. 

Spoločnosť CCQS UK Ltd. Londýn dňa 16. decembra 2002 vydala na zariadenie THSCAN MB 1215 HS certifikát CE-C-1216-02-01, ktorý obsahuje „Protokol o skúškach“ a potvrdzuje, že systém zodpovedá požiadavkám na bezpečnosť podľa príslušných smerníc rady Európskej únie. Bližšia technická špecifikácia systému je uvedená v prílohe č. 2.

Súčasťou daru je okrem premiestniteľného röntgenového inšpekčného systému THSCAN MB 1215 HS, v hodnote 2,8 mil. USD, aj jeho doprava na miesto vo Vyšnom Nemeckom, jeho inštalácia, regulácia, technické služby a príslušné pozemné stavby (tzn. výstavba haly, v ktorej bude systém umiestnený). 

Od slovenskej strany sa očakáva vybavenie colných záležitostí, prijatie zariadenia, zabezpečenie potrebných pracovníkov, ktorí budú spolupracovať s čínskymi odborníkmi pri inštalácii a regulácii systému, poskytnutie potrebných technických dokumentov a uhradenie tým vzniknutých nákladov. Slovenská strana má ďalej poskytnúť príslušným čínskym pracovníkom pomoc pri vybavení záležitostí týkajúcich sa vstupných a výstupných víz, povolenia k pobytu a vykonania príslušných prác počas ich pracovného pobytu na Slovensku. 

Jednou z požiadaviek čínskej strany bolo aj oslobodenie čínskych fyzických osôb od príslušných daní a platieb súvisiacich s týmto projektom. Zdaňovanie príjmov čínskych fyzických osôb však podlieha ustanoveniam Zmluvy medzi vládou Československej socialistickej republiky a vládou Čínskej ľudovej republiky o zamedzení dvojakého zdanenia a zabránení daňovému úniku v odbore daní. V prípade, že nevznikne na Slovensku stála prevádzkareň (čl. 5) a že sa čínske fyzické osoby budú na Slovensku zdržiavať menej ako 183 dní (čl. 15), nevzniká im na Slovensku daňová povinnosť. V prípade dodržania časového harmonogramu uvedeného v prílohe č. 3 sú podmienky uvedené v zmluve splnené a daňová povinnosť by nemala vzniknúť.

II. Finančné aspekty prijatia daru

	Očakáva sa, že celkové náklady Slovenskej republiky na realizáciu diela budú predstavovať 20 mil. Sk vrátane DPH. Keďže ide o neočakávanú a mimoriadnu záležitosť, ktorá vznikla v priebehu tohto roka, nebolo možné na túto akciu rozpočtovať finančné prostriedky. Po prehodnotení plánovanej investičnej výstavby Colnej správy SR v roku 2003 sa navrhuje, aby suma potrebná na realizáciu vyvolaných investícií spojených s prijatím daru bola poskytnutá z limitu kapitálových výdavkov schválených pre kapitolu Ministerstva financií SR na rok 2003. Aproximatívny prepočet nákladov je uvedený v prílohe č. 4. 

	Colné riaditeľstvo Slovenskej republiky navrhlo použiť finančné prostriedky, pôvodne plánované na rekonštrukciu kotolní a čistiarne odpadových vôd (ďalej len „ČOV“). Keďže rekonštrukcie kotolní a ČOV podliehajú obstarávaciemu procesu podľa platných predpisov, nie je predpoklad, že by sa všetky pôvodne plánované finančné prostriedky vyčerpali do konca rozpočtového roku. Časť z nich môže byť teda použitá na úhradu vyvolaných investícií v nadväznosti na prijatie daru. V roku 2003 sa v rámci plánovaných rekonštrukcií vykonajú iba práce súvisiace so zabezpečením projektovej dokumentácie a inžinierskej činnosti a v rekonštrukčných prácach sa bude pokračovať začiatkom budúceho roka  z rozpočtových prostriedkov na rok 2004. 

Investície spojené s prijatím daru pokryjú nasledujúce činnosti (ceny sú bez DPH):

1.	Rekonštrukcia elektrokotolne

Návrh vychádza z predpokladu, že s prevádzkou zariadenia bude spojený zvýšený odber elektrickej energie, ktorý vzhľadom na technické parametre elektrických vedení bude nevyhnutné riešiť prestavbou elektrokotolne na plynovú. 

Odborný odhad: 
Projektová dokumentácia + inžinierska činnosť    				1.059.700,- Sk
Cena celkom									6.875.000,- Sk

2.	Prípojka STL plynu

Plynovod – plynová prípojka je navrhnutá s cieľom napojenia rekonštruovanej elektrokotolne na plynovú kotolňu pre sústavu objektov colného úradu v lokalite Vyšné Nemecké.

Odborný odhad:
Projektová dokumentácia + inžinierska činnosť				    66.100,- Sk
Cena celkom									  736.000,- Sk
3.	Rekonštrukcia transformovne

Rekonštrukcia transformovne je potrebná v súvislosti so zmenou kotolne z elektrickej na plynovú. Predmetom projektovej dokumentácie je taktiež zmena meracích transformátorov prúdu použitých v transformovni na elektrárenské meranie spotreby.

Odborný odhad:
Projektová dokumentácia + inžinierska činnosť				   456.600,- Sk
Cena celkom									2.600.000,- Sk

4.	Kontrolná hala

Projekt stavebnej časti kontrolnej haly nie je k dispozícii, a tak výšku nákladov spojených s inštaláciou röntgenového zariadenia nemožno určiť. Predmetná suma však pre výpočet vyvolaných nákladov, ktoré vzniknú prijatím daru, nie je potrebná, keďže výstavba haly a inštalácia zariadenia je súčasťou daru čínskeho prezidenta.

5.	Cesty a spevnené plochy

Projekt rieši výstavbu nových komunikácií areálu colného úradu pre nákladnú dopravu s napojením na jestvujúci stav s prístupom k novoprojektovaným objektom v rámci areálu. Organizácia dopravy bude zabezpečená zvislým a vodorovným dopravným značením. Komunikácie v rámci areálu sú navrhnuté ako asfaltové. 

Odborný odhad:
Projektová dokumentácia + inžinierska činnosť				    80.800,- Sk
Cena celkom									  754.920,- Sk

6.	Splašková kanalizácia

Splašková kanalizácia bude odvádzať odpadové vody zo sociálnych zariadení v kontrolnej hale. Odtekajúce splaškové odpadové vody budú prečistené v existujúcej čistiarni splaškových odpadových vôd (ČOV) situovanej západne od areálu colného úradu. Na ČOV je v súčasnosti napojená obec Vyšné Nemecké a existujúce objekty areálu colného úradu. Zvýšením odberu pitnej vody pre projektované zariadenia sa zvýši aj odtok splaškových odpadových vôd, ale vzhľadom na kapacitu súčasnej ČOV nedôjde k nežiaducemu ovplyvneniu čistiaceho procesu.

Odborný odhad:
Projektová dokumentácia + inžinierska činnosť				    51.000,- Sk
Cena celkom									  394.400,- Sk

7.	Dažďová kanalizácia

Dažďová kanalizácia bude odvádzať dažďové odpadové vody (DOV) do oddelenej - dažďovej kanalizácie areálu zo striech, komunikácií a spevnených plôch. Nárast odtoku DOV zo strechy projektovaného objektu Kontrolná hala, komunikácií a spevnených plôch vyžaduje intenzifikáciu čistiaceho zariadenia.  

Odborný odhad:
Projektová dokumentácia + inžinierska činnosť				    88.300,- Sk
Cena celkom									  841.000,- Sk
8.	Prípojka tepla

Inštalácia novej prípojky tepla súvisí s prestavbou elektrokotolne na plynovú kotolňu pre sústavu objektov colného úradu v lokalite Vyšné Nemecké.

Odborný odhad:
Projektová dokumentácia + inžinierska činnosť				    12.130,- Sk
Cena celkom									  129.600,- Sk

9.	Prípojka NN

Účelom predmetného objektu je zabezpečenie elektrickej energie pre nový objekt Kontrolná hala.

Odborný odhad:
Projektová dokumentácia + inžinierska činnosť				      6.860,- Sk
Cena celkom									  106.320,- Sk
 
10.	Prípojka vody

Projektovaný rozvod pitnej vody bude zabezpečovať zásobovanie pitnou vodou na sociálne účely v kontrolnej hale a prípadný odber pre protipožiarne účely. 

Odborný odhad:
Projektová dokumentácia + inžinierska činnosť				    16.770,- Sk
Cena celkom									  130.500,- Sk

11.	Prípojka slaboprúdu

Predmetom tohto objektu je prívod rozvodnej kabeláže do objektu Kontrolná hala, ako aj osadenie zásuvky v kontrolnej hale. 

Odborný odhad:
Projektová dokumentácia + inžinierska činnosť				    39.060,- Sk
Cena celkom									  299.000,- Sk
    	
12.	Sadové úpravy

Cieľom sadových úprav je vhodnou zeminou pokryť voľné plochy staveniska a zatrávniť ich. 

Odborný odhad:
Projektová dokumentácia + inžinierska činnosť				  147.700,- Sk
Cena celkom								           1.056.000,- Sk

III. Realizácia daru	

Vzhľadom na jednoznačný charakter daru – monitorovací systém určený na kontrolu tovaru prepravovaného cez colnú hranicu – je partnerom na slovenskej strane Ministerstvo financií SR, na čínskej strane je to Ministerstvo obchodu ČĽR. Riešenie technických otázok súvisiacich s dodávkou a inštaláciou je predmetom rokovaní realizátorov daru, t. j. čínskou firmou Nuctech, na Slovensku zastupovanou spoločnosťou Delta Line Co. Ltd. a poverenou organizáciou na slovenskej strane – Colným riaditeľstvom SR. 
	Prijatím daru navrhujeme za Slovenskú republiku poveriť Colné riaditeľstvo SR. Jeho úlohou bude zabezpečiť prípravu a realizáciu vyvolaných investícií v nadväznosti na prijatie daru do 31. decembra 2003. So zreteľom na mimoriadnu udalosť a časovú tieseň uskutoční výber dodávateľa vyvolaných investícií príslušnou metódou verejného obstarávania v súlade so zákonom č. 263/1999 Z. z. o verejnom obstarávaní v znení neskorších predpisov. Návrh časového harmonogramu realizácie daru je uvedený v prílohe č. 3.

IV. Záver

Európska komisia vo svojom oznámení zn. COM (200) 51 final o stratégii colnej únie zo dňa 8. 2. 2001 zaslanom Rade, Európskemu parlamentu a Hospodárskemu a sociálnemu výboru poukazuje na nezastupiteľnú úlohu colných orgánov pri ochrane finančných, sociálnych a obchodných záujmov spoločenstva. V tejto súvislosti zdôrazňuje význam cielených investícií na skvalitnenie vybavenia a infraštruktúry colných pracovísk, okrem iného aj na nákup tzv. „scanners“ – veľkých röntgenov na kontrolu celých nákladných vozidiel. 

V súčasnosti Európska komisia prostredníctvom DG TAXUD, berúc do úvahy rozširovanie Európskej únie o nových 10 členov a bezpečnostnú situáciu, ktorá vznikla po 11. septembri 2001, pripravuje návrh textu Oznámenia Európskej komisie Rade Európskej únie, Európskemu parlamentu a Ekonomickému sociálnemu výboru o úlohe colnej správy pri integrovanej správe vonkajších hraníc.

V časti  5.2. navrhovaného dokumentu – Požadované zlepšenia, sa uvádza úroveň minimálneho technického zabezpečenia na efektívne vykonávanie kontroly, ktorú musí zabezpečiť členský štát. Medzi zariadeniami sú aj opätovne tzv. „scanners“. V súčasnosti tvoria tieto prístroje na hraničných priechodoch Európskej únie základné, štandardné vybavenie.
 
Tieto prístroje sú veľkým prínosom, predstavujú obmedzujúci a odstrašujúci faktor pre operátorov, ktorí sa pokúšajú obísť colné a daňové predpisy. Napr. „scanner“ zakúpený v hodnote takmer 14 mil. EUR a používaný v Rotterdame za prvých šesť mesiacov roku 1999 prispel k odvodu viac ako 20 mil. EUR z cla, DPH a spotrebnej dane, ako aj odhaleniu celého radu podvodov v oblasti pašovania.

Slovenská republika doposiaľ nevlastní zariadenia typu „scanner“. Premiestniteľný inšpekčný systém THSCAN MB 1215 HS, v hodnote 2,8 mil. USD, je práve takým zariadením, ktoré napomôže dôkladnejšej ochrane východnej hranice s Ukrajinou. Bude možné ho používať pri odhaľovaní nelegálneho dovozu rôzneho druhu tovaru (tabak, alkohol, drogy a pod.) a tiež pri kontrolách tovaru, ktorý bude predmetom vývozných náhrad pri aplikácii predpisov Európskej únie v oblasti Spoločnej poľnohospodárskej politiky. Vzhľadom na skutočnosť, že colná správa je povinná zabezpečiť tieto činnosti pri ochrane budúcej vonkajšej hranice Európskej únie, v súčasnosti je tento prístroj nevyhnutným vybavením garantujúcim efektívnu kontrolu na hraničnom priechode, často používanom na nezákonnú prepravu rizikového tovaru.
	
	S poukázaním na tieto skutočnosti, technické parametre a možnosti prístroja je jeho darovanie nečakaným, ale vítaným prínosom pre Colnú správu Slovenskej republiky, a to najmä v tomto kľúčovom období prístupového procesu. Okrem toho akt darovania predstavuje pozitívny prejav čínskeho prezidenta a vlády Čínskej ľudovej republiky na ceste k ďalšiemu rozvoju vzájomnej bilaterálnej spolupráce v rôznych sférach spoločnosti, najmä však v hospodárskej oblasti.